Lemak Kampung Santan

Lemak Kampung Santan ialah sebuah filem komedi romantik Malaysia 2013 arahan Hans Isaac yang turut menulis skrip bersama Harith Iskander dan berlakon.

Sinopsis
Mengisahkan tentang seorang pemuda bandar, Ridzuan (Hans Isaac), yang jatuh cinta dengan seorang gadis kampung bernama Tiqa (Neelofa). Ridzuan merupakan seorang pereka binaan untuk sebuah syarikat Terkemuka manakala Tiqa pula seorang penjual nasi lemak di Kampung Santan. Pertemuan pertama mereka berlaku tanpa diduga di Kampung Santan di mana gadis itu tidak tahu Ridzuan merupakan ketua projek yang akan membina sebuah resort selain memaksa semua penduduk Kampung Santan untuk berpindah.

Pelakon
 Hans Isaac sebagai Ridzuan
 Neelofa sebagai Tiqa
 Awie sebagai Abu
 Harun Salim Bachik sebagai Pak Wan
 Natasha Hudson sebagai Sofia
 Khir Rahman sebagai Badrul
 Mohd Ashraf sebagai Amin
 Awie Akmal sebagai Orang Bunian
 Joey Daud sebagai Orang Muda
 Adlin Aman Ramlie sebagai Pembeli Nasi Lemak 1 
 Afdlin Shauki sebagai Pembeli Nasi Lemak 2
 Ridzuan Hashim sebagai Khalid
 Jalaluddin Hassan sebagai Tan Sri Johari Al Bakri 
 Ramli Hassan sebagai Sultan
 Nadia Heng sebagai Tasha
 Harith Iskander sebagai Dato Adam
 Kuah Jenhan sebagai Nasi Lemak Lover
 Douglas Lim sebagai Abeng 
 Nadia Mustafar sebagai Junaidah
 Mat Over sebagai Pok Chu
 Yasmin Yusuff sebagai Pekerja Pejabat

Penerbitan dan keluaran
Lemak Kampung Santan diarahkan oleh Hans Isaac yang sebelum ini mengarahkan filem Cuci (2008). Skrip filem ini ditulis bersama oleh Hans dan Harith Iskander. Sewaktu diawal pembikinan filem ini, Hans dan Neelofa pernah digosipkan bercinta, namun mereka berdua menafikan khabar angin itu dan menegaskan bahawa mereka hanya sekadar teman rapat sahaja.

Filem ini ditayangkan pada 8 Ogos 2013, bersempena dengan sambutan Hari Raya Aidilfitri dan merupakan satu kegagalan komersial, hanya mencatat kutipan sebanyak RM120,000 sahaja sepanjang tayangannya pada musim Aidilfitri. Hans kemudian menyatakan di laman sosial Twitter bahawa beliau akan berhenti mengarah setelah Lemak Kampung Santan kurang mendapat sambutan.

Tayangan media
Lemak Kampung Santan telah dipertontonkan secara eksklusif di Tonton pada 9 September 2013.

Rujukan

Pautan luar
 

Filem 2013
Filem Malaysia tahun 2013
Filem arahan Hans Isaac
Filem komedi Malaysia
Filem cinta Malaysia